Ngugi wa Thiongo
Ngugi wa Thiong'o er en kenyansk forfatter. For mange er Ngugi Afrikas største forfatter, og han er en af de mest kontroversielle, skønt han har levet i eksil siden 1982. Hans ry stammer fra hans erindringslitteratur og en række smukt fortalte romaner og skuespil, som forholder sig til centrale kulturelle og politiske forhold i kolonitidens og det postkoloniale Kenya.
Ngugi har skarpere end nogen anden bragt spørgsmålet om modersmål versus koloniale sprog på dagsordenen i sine indflydelsesrige politiske og litterære essays: Barrel of a Pen (1983, dansk titel: Med pennen som våben, 1984), Decolonising the Mind (1986) og Penpoints, Gunpoints, and Dreams (1998). Fra 1977 har han skrevet fiktion på afrikanske sprog, kikuyu og swahili. Hans seneste værk på kikuyu, oversat til engelsk som The Perfect Nine (2020), har han selv oversat. Fortællingen genskaber den folkelige myte om Kikuyu nationens grundlæggere Kikuyu og Mumbi.
Weep Not Child (1964, dansk titel Græd ikke barn: roman, 2020), The River Between (1965, dansk titel: Floden mellem bjergene, 1969) og A Grain of Wheat (1967) forholder sig alle til Mau Mau-oprøret i 1950'erne, der blev brutalt nedkæmpet af den britiske kolonimagt, og analyserer den skæbnesvangre sammenføjning af den lokalt forankrede kultur med kolonimagtens. Trods modstand bliver kristendommens fortællinger og det engelske sprog afgørende for udformningen af den nationale kultur.
Petals of Blood (1977), en kompleks roman om det moderne Kenya, anses for et hovedværk i afrikansk litteratur. Ngugis medvirken til opførelsen af Ngaahika Ndeenda (dansk titel, Jeg gifter mig, når jeg vil) på kikuyu i 1977 førte til hans arrestation og et års fængselsophold. Herfra stammer Detained: A Writer's Prison Diary (1981). Efter løsladelsen mistede Ngugi sin stilling som litteraturprofessor på Nairobi Universitet. Devil on the Cross (1982) og Matigari (1987, oversat til dansk i 1990) er alvorlige og komiske politiske fabler og suveræn litteratur.
Ngugi forfølger det satiriske spor i Wizard of the Crow (2006), en ambitiøs, kritisk samtidsroman først skrevet på kikuyu, derefter oversat af forfatteren til engelsk.
Efter en længere pause vendte Ngugi stærkt tilbage med et trebinds erindringsværk: Dreams in a Time of War: A Childhood Memoir (2010, dansk titel: Drømme i krigens tid: Barndomserindringer, 2015); In the House of the Interpreter (2012, dansk titel: I fortolkerens hus: erindringer, 2016); Birth of a Dream Weaver: A writer’s Awakening (2016, dansk titel: En drømmemagers fødsel: En forfatter bliver til, 2018).
I første bind beskriver han sin tidlige barndom og skolegang, som faldt sammen med den mest voldelige undertrykkelse af den sorte befolkning i Kenya. Bind to, I fortolkerens hus, er tydeligt inspireret af John Bunyans symbolske rejseberetning, The Pilgrim's Progress (1678, dansk titel: En pilgrims vandring) hvor hovedpersonen Christian gør ophold i ’Fortolkerens hus’, som åbner hans sind for muligheden for frelse. Som Ngugi selv fremstiller det, hændte det for ham under hans fire år på Alliance High School, hvor han blev udsat for den religiøse vækkelse der fejede over det østlige Afrika i 1950'erne.
Sidste bind er viet de formative år som litteraturstuderende og skribent på Østafrikas første universitet, Makerere, i Uganda. I disse tre værker, som har skaffet ham mange nye læsere, har Ngugi skrevet en stilfærdig og til tider munter beretning om en fantasifuld og følsom ung mands forholdsvis lette gang gennem de koloniale institutioner. Forfatterens anfægtelser og rystende beskrivelser af kolonitidens mørke sider har han foldet ud i sine fremragende romaner.